Духхьал школанна доал даь ца Iеш, кхыдола доккхий гIулакхаш а дар цунна тIалатташ. Масала, шийна дага мел доагIача хана, Наьсарен гIалан Совета депутат хиннавар из. ТIехьагIа из хержавар Нохч-ГIалгIай республикан Лакхехьарча Совета депутаталла а. Хьалхашка латта декхараш а, харжархоша гIеттадеш дола дешаш а кхоачашде гIерташ хиннача цунна дуккха хIама карахдоалар. Юрта хулар бойла диса, е да е нана мара доацаш дола бераш. Къахетама фондага гIолла царна гIо де хьожар Кхоартой Мухьмад. Цкъа иштта, цун дехар кхоачаш а деш, цу тайпарча кхувшбоагIарашта цхьайтта эзар сом ахча хьожадир. Юрта амбулатори я аьнна ца Iеш, эггара хьалхарчарца школера медпункт хьаяьяр цо. Кхычахьа дIааха ца безаш, царгаш тоае а, маха тоха а, кхыдола гIо-новкъостал де а таро яр укхаза. Цкъа со цу школе нийсвелча, цунна IотIабоагIча новкъа жагIа биллабар. Цхьа ха яьнна, со цига юхавахача асфальтаца тоабаь байра сона бувцаш бола никъ. Мусе Мухьмад хоза могаш-маьрша вола ха яр эггара хьалха тха къамаьл хиннар. Юртара школаш готта йоландаь (цу хана уж шиъ мара яцар), кхы а школаш хьаяйта къахьегаш ва ше, аьлар цо. Хетаргахьа, цо дIадоладаь гIулакх кот а даьнна, хьалъяьй укхаза кхы а ши школа. Таханарча дийнахьа Эккажкъонгий–Юрта 4 школа я.